text: Også i Horsens: Mindehøjtidelighed
  16 februar 2015 kl. 16.56
  Alle uanset tro og religion er inviteret til en mindehøjtidelighed i Klosterkirken i Horsens.
  Højtideligheden foregår onsdag klokken 17.
  - Mordene i København lørdag og natten til søndag må ikke få lov til at skabe had til de mange danske muslimer, der lever i Danmark og værner om de danske værdier, eksempelvis gensidig tolerance, siger provst Annette Bennedsgaard.
  - I Danmark er der rigtig mange muslimer, som kun ønsker det bedste for vores fælles nation. Det værste, der kan ske lige nu, er, hvis terroren splitter os. Vi skal samarbejde om at forstå hinanden. Nøglen til at begribe forskelligheder ligger i at lytte og åbne sig for, at der er mange måder at være dansk på. Og det, der binder os sammen, er vores gensidige forpligtelse overfor hinanden, siger Annette Bennedsgaard.
  Efter markeringen i Klosterkirken fortsætter højtideligheden på Horsens Rådhustorv. Her vil blandt andre borgmester Peter Sørensen holde tale.
  